உங்கள் உலாவியில் ஒரு இணையத்தளத்திற்கு செல்லும் போது, அதன் வழங்கி http/https வழிமுறையில் வைக்கபடும் வேண்டுகோள்களுக்குப் பதிலளிக்கும் விதமாகத் தான் அதன் முகப்புப் பக்கங்கள் உங்கள் கணிணித் திரையில் காட்சியளிக்கின்றன. இதில் வேண்டுகோள்கள் போயஸ் கார்டனிலிருந்து வந்தாலும், கோபாலபுரத்திலிருந்து வந்தாலும், கேட்பது சமையல் குறிப்பாக இருந்தாலும், சமந்தாவின் படமாக இருந்தாலும் எந்த பாரபட்சமுமின்றி பதிலளிப்பது தான் இணைய தள வழங்கிகளின் வேலை. இந்த ஒரே காரணத்திற்காகத் தான் DDoS தாக்குதல் பெரும்பாலும் வழங்கிகளை முடக்கிப் போடுகின்றன. DDoS தாக்குதல் என்பது மிக எளிதான் ஒரு விஷயம். பெரும் பரபரப்பாக இயங்கி கொண்டிருக்கும் ரோட்டோரப் புரோட்டாக் கடைகளின் சாப்பிடும் புரோட்டாவைத் தவிர்த்து மற்ற அனைத்தையும் கவனித்துச் சாப்பிடும் அனைவரும் வியந்து போவது, ஒரே நேரத்தில் பறிமாறும் பணியாளர்கள் பலர் சொல்லும் ஆர்டர்களையும் திரும்பிக் கூட பார்க்காமல் தலையை மட்டும் அசைத்து ஆமோதித்து ஆர்டர் கொடுத்த அதே வரிசையில் முட்டைப் புரோட்டாக்களையும், ஆம்லேட்டுக்களையும் விளாசித்து தள்ளும் புரோட்டா மாஸ்டரின் திறமையைப் பார்த்துத் தான். கூட்டத்தோடு கூட்டமாக நீங்களும் சத்தமாக ரெண்டு புரோட்டா, நாலு ஆப் பாயில் என்று கூவிப் பார்த்திருக்கிறீர்களா?. கூடுதலாக ஒரு குரல் கேட்டதும், மாஸ்டர் மண்டை காய்ந்து போய், கடைசியாக சொன்ன ஆர்டர்கள் அனைத்தையும் சரிப் பார்த்த பின்பே தன் பணியைத் தொடர்வார்.